10 000 metri
10 000 metri ir garākā skriešanas distance vieglatlētikas sacensībās stadionā. 10 000 m distance ir iekļauta olimpisko spēļu vieglatlētikas sacensību programmā. Vīrieši olimpiskajās spēlēs šajā distancē sacenšas kopš 1912. gada, sievietes — kopš 1988. gada vasaras olimpiskajām spēlēm. Pasaules rekords 10 000 m skrējienā vīriešiem ir 26 minūtes un 11,00 sekundes un pieder Džošua Čeptegei no Ugandas, uzstādīts 2020. gada 7. oktobrī. Pasaules rekordu sievietēm 2021. gada 8. jūnijā uzstādīja Letesenbeta Gideja no Etiopijas un tas ir 29:01,03. 2024. gada 25. maijā rekordu pārspēja Beatrise Čebeta no Kenijas, Jūdžīnā noskrienot šo distanci 28:54,14 (rekords gaida ratifikāciju). Latvijas rekords 10 000 m vīriešiem ir 28 minūtes un 19,59 sekundes, 2024. gada 11. maijā sacensībās Losandželosā to uzstādīja Artūrs Niklāvs Medveds, pārspējot vienu no vecākajiem Latvijas rekordiem: 28:25,8, ko 1973. gada 3. jūnijā uzstādīja Genādijs Hlistovs. Latvijas rekorda sievietēm īpašniece ir Jeļena Prokopčuka, kas 2006. gada 7. augustā šo distanci noskrēja 30:38,78 minūtēs.